Binnelandse sake ontken bewerings oor geboorteregistrasiesArgieffoto: https://pixabay.com Die departement het gesê ŉ gerug word op sosiale media versprei waarin beweer word dat die departement onlangs verpligte DNS-toetse geïmplementeer het. Die artikel beweer Malusi Gigaba, minister van binnelandse sake, het tydens ŉ onderhoud die besonderhede van hierdie kamtige nuwe regulasie bekendgemaak. Volgens die departement is daar nooit so onderhoud met Gigaba gevoer nie. “Die departement sal amptelike kommunikasieplatforms gebruik om enige veranderinge in beleid aan te kondig of bewusmaking van beleid te skep,” het die departement in ŉ verklaring gesê. Die departement het dit duidelik gemaak dat die laaste verandering aan regulasies rakende geboortes en sterftes in 2014 aangekondig is. Volgens dié regulasies word ouerskaptoetse slegs van buitelanders aangevra wat aansoek doen vir permanente verblyfstatus in die land en hul kinders saambring om by hulle te bly. Hierdie regulasie is ook van toepassing wanneer ŉ derde party vaderskap van ŉ kind betwis en versoek dat sy besonderhede op die kind se geboortesertifikaat aangebring word.